กรมทางหลวงชนบท บูรณาการหน่วยงานที่เกี่ยวข้องเตรียมพร้อมมาตรการรองรับเดินทางของประชาชนช่วงเทศกาลปีใหม่
กรมทางหลวงชนบท บูรณาการหน่วยงานที่เกี่ยวข้องเตรียมพร้อมมาตรการรองรับเดินทางของประชาชนช่วงเทศกาลปีใหม่ นายปฐม เฉลยวาเรศ อธิบดีกรมทางหลวงชนบท เปิดเผยว่า ได้บูรณาการหน่วยงานที่เกี่ยวข้องจัดเตรียมมาตรการรองรับการเดินทางของประชาชนช่วงเทศกาลปีใหม่ โดยดำเนินการมาตั้งแต่กลางเดือนพฤศจิกายนจัดทำป้ายทางลัด ทางเลี่ยงในเส้นทางต่างๆ ติดตั้งไฟถนน และจัดตั้งศูนย์ความปลอดภัยทางถนน คาดว่าประชาชนจะเริ่มเดินทางตั้งแต่วันที่ 26 ธันวาคม 2562 - 2 มกราคม 2563 ขอความร่วมมือผู้รับจ้างก่อสร้างบนถนนและสะพานต่างๆ หยุดการก่อสร้างและงดการใช้รถบรรทุกหนัก มีหน่วยลาดตระเวนอำนวยความสะดวกดูแลความปลอดภัยและอุบัติเหตุ เช่นในพื้นที่ก่อสร้างเส้นทางตัดใหม่จะปิดทางเข้าหัวและท้าย ส่วนเส้นทางที่มีการขยายถนนออกไปจะมีเครื่องหมายแสดงเขตก่อสร้าง ทางเบี่ยงและสัญญาณไฟจราจรในเวลากลางคืน สำหรับเส้นทางเลี่ยงหลักที่แนะนำ ได้แก่ ถนนราชพฤกษ์ ถนนกัลปพฤกษ์ ทางหลวงหมายเลข 4 เลี่ยงจังหวัดสิงห์บุรี กำแพงเพชร และจังหวัดตาก โดยในปีที่ผ่านมา พบว่า มีผู้ใช้เส้นทางเลี่ยงมากขึ้น จึงจัดเตรียมเจ้าหน้าที่คอยให้คำแนะนำเส้นทาง พร้อมตั้งเป้าลดสถิติการเกิดอุบัติเหตุบนทางหลวงชนบทลดลงร้อยละ 10 ซึ่งสาเหตุการเกิดอุบัติเหตุร้อยละ 70 มาจากเหตุเมาสุรา ขับรถเร็ว เกิดในเวลากลางคืน ช่วงเวลา 22.00 น.- 04.00 น.  อย่างไรก็ตาม ในปีนี้ได้ร่วมกับหน่วยงานที่เกี่ยวข้องดูแลประชาชน โดยเฉพาะการตั้งจุดเช็คพ้อยซ์ของกระทรวงคมนาคมโดยให้ผู้ขับขี่รถโดยสารสารธารณะต้องมาลงชื่อตรวจสอบสภาพความพร้อม ทั้งนี้ประชาชนสามารถสอบถามรายละเอียด หรือแจ้งเหตุต่างๆ บนถนนผ่านสายด่วน 1146 ตลอด 24 ชั่วโมง